Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 49/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”Cancoillotte”

EU-nro: PGI-FR-02765 – 19. maaliskuuta 2021

SAN ( ) SMM (X)

1. Nimi (nimet)

”Cancoillotte”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1. Tuotelaji

Luokka 1.4 Muut eläinperäiset tuotteet (munat, hunaja, erilaiset maitotuotteet paitsi voi jne.)

3.2. Kuvaus 1 kohdassa nimetystä tuotteesta

”Cancoillotte” on sulatettu erikoisjuusto, joka valmistetaan sulattamalla rasvattomasta lehmänmaidosta valmistettua metton-juustoa ja lisäämällä siihen voita ja vettä.

Valmiin tuotteen rakenne vaihtelee puolinestemäisestä juoksevaan ja se on hieman tarttuva.

Tuoksu ja maku tuovat mieleen maidon ja voin. Aistittavissa on myös häivähdys hiivaa.

Maustamattomana juustona, eli kun siihen ei ole lisätty aromaattisia ainesosia, Cancoillotte-juuston väri vaihtelee tasaisen kermankeltaisesta vaaleankeltaiseen.

Sen kuiva-ainepitoisuus on vähintään 20 prosenttia ja lopputuotteen rasvapitoisuus alle 15 prosenttia kokonaispainosta.

Juustoon saa lisätä ainoastaan asetuksessa (EU) N:o 1334/2008 määriteltyjä luontaisia aromiaineita ja aromivalmisteita.

Aromaattisten lisäaineiden lisääminen rajoitetaan kaikkien näiden lisäaineiden osalta 20 prosenttiin valmiin tuotteen kokonaispainosta ja kunkin luokan osalta seuraavasti:

— mausteet, aromit, aromiaineet: enintään 5 prosenttia lopputuotteessa;

— sienet, yrtit, saksanpähkinät: enintään 10 prosenttia lopputuotteessa ;

— Chardonnay-, Savagnin- tai Aligoté-lajikkeesta tai edellä mainittujen seoksesta valmistettu valkoviini; suojatulla alkuperänimityksellä ”Arbois”, ”Côtes du Jura”, ”Château-Chalon” tai ”L’Etoile” varustettu viini, jolle voidaan myöntää perinteinen merkintä ”Vin Jaune”; väkevä viini; absintti; kirsch: enintään 20 prosenttia lopputuotteessa.

Jos käytetään useampaan kuin yhteen luokkaan kuuluvia lisäaineita, edellä mainittuja prosenttiosuuksia ei saa kumuloida.

Myös suolaa (NaCl) voidaan lisätä.

Kypsytetyn metton-juuston savustus on sallittu.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Maito tuotetaan tilalla, joka täyttää seuraavat edellytykset:

— vähintään 70 prosenttia lypsykarjan perusannoksesta (kuiva-aineena ilmaistuna) tuotetaan tilalla;

— tilan pääasiallisen rehualan on oltava vähintään 70 aaria lypsylehmää kohden.

Jalostajalle toimitetun metton blanc -juuston tuotantoa varten kerätyn maidon on oltava peräisin karjasta, jossa kaiken kaikkiaan vähintään kaksi kolmasosaa lypsylehmistä on montbéliarde- ja/tai simmental française- ja/tai vosgienne-rotua.

Paikallisten laidunten hyödyntämisen ja paikallisten nautarotujen käytön ansiosta saadaan maitoa, jonka maitorasva on arvostettua ja joka jalostetaan paikallisesti. Saatavilla olevan rasvattoman maidon proteiinipitoisuus on korkea, mikä yhdessä paikallisen erityistekniikan kanssa varmistaa välituotteen (metton) ja Cancoillotte-juuston laadun.

3.4. Erityiset tuotantovaiheet, joiden on tapahduttava rajatulla maantieteellisellä alueella

Maidon tuotannon, metton blanc -juuston tuotannon, metton-juuston kypsyttämisen ja sulattamisen on tapahduttava rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pakkaaminen tapahtuu maantieteellisellä alueella, koska tuote on pakattava kuumana välittömästi sulatuksen jälkeen.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Elintarvikkeiden merkintöjä ja esillepanoa koskevan lainsäädännön mukaisten pakollisten mainintojen lisäksi merkinnöissä on oltava samassa visuaalisessa kentässä seuraavat tiedot:

— tuotteen rekisteröity nimi: ”Cancoillotte”, jossa käytettyjen kirjainten koko on vähintään kaksi kolmasosaa etiketin suurimmista kirjaimista (pakkauksesta riippumatta);

— ilmaisu ”suojattu maantieteellinen merkintä” tai lyhenne ”SMM”;

— Euroopan unionin SMM-tunnus.

Tuotteen merkintöihin on sisällyttävä myös:

— tarvittaessa maininta maustamisesta;

— Ilmaisu ”Valmistettu rasvattomasta maidosta”.

4. Maantieteellisen alueen tarkka rajaus

Maantieteellinen alue kattaa

Doubsin, Juran, Haute-Saônen ja Belfortin alueen departementeissa: kaikki kunnat.

Ainin departementissa: seuraavat kunnat: Attignat, Beaupont, Bény, Béréziat, Bourg-en-Bresse, Ceyzériat, Coligny, Cormoz, Courmangoux, Courtes, Bresse Vallons, Curciat-Dongalon, Curtafond, Domsure, Drom, Foissiat, Jasseron, Jayat, Journans, Lescheroux, Malafretaz, Mantenay-Montlin, Marboz, Marsonnas, Meillonnas, Montagnat, Montrevel-en-Bresse, Pirajoux, Polliat, Ramasse, Revonnas, Saint-Denis-lès-Bourg, Saint-Didier-d’Aussiat, Saint-Etienne-du-Bois, Saint-Jean-sur-Reyssouze, Saint-Julien-sur-Reyssouze, Saint-Just, Saint-Martin-le-Châtel, Saint-Nizier-le-Bouchoux, Saint-Sulpice, Saint-Trivier-de-Courtes, Salavre, Servignat, Tossiat, Val Revermont, Verjon, Vernoux, Villemotier, Viriat.

Côte d’Orin departementissa: seuraavat kunnat: Athée, Auxonne, Beaumont-sur-Vingeanne, Bèze, Bézouotte, Billey, Blagny-sur-Vingeanne, Bourberain, Champagne-sur-Vingeanne, Champdôtre, Charmes, Chaume-et-Courchamp, Chazeuil, Cheuge, Cléry, Cuiserey, Dampierre-et-Flée, Drambon, Etevaux, Flagey-lès-Auxonne, Flammerans, Fontaine-Française, Fontenelle, Heuilley-sur-Saône, Jancigny, Labergement-lès-Auxonne, Lamarche-sur-Saône, Licey-sur-Vingeanne, Lux, Magny-Montarlot, Marandeuil, Maxilly-sur-Saône, Mirebeau-sur-Bèze, Montigny-Mornay-Villeneuve-sur-Vingeanne, Montmançon, Noiron-sur-Bèze, Oisilly, Orain, Perrigny-sur-l’Ognon, Pluvet, Poncey-lès-Athée, Pont, Pontailler-sur-Saône, Pouilly-sur-Vingeanne, Renève, Sacquenay, Saint-Léger-Triey, Saint-Maurice-sur-Vingeanne, Saint-Sauveur, Saint-Seine-en-Bâche, Saint-Seine-sur-Vingeanne, Soirans, Soissons-sur-Nacey, Talmay, Tanay, Til-Châtel, Tillenay, Tréclun, Trochères, Véronnes, Vielverge, Villers-les-Pots, Villers-Rotin, Vonges.

Haute-Marnen departementissa: seuraavat kunnat: Belmont, Chassigny, Coublanc, Cusey, Enfonvelle, Farincourt, Fresnes-sur-Apance, Genevrières, Gilley, Grenant, Maâtz, Melay, Neuvelle-lès-Voisey, Pressigny, Saulles, Savigny, Tornay, Valleroy, Voisey, Voncourt.

Saône-et-Loiren departementissa: seuraavat kunnat: Allerey-sur-Saône, Authumes, Bantanges, Baudrières, Beaurepaire-en-Bresse, Beauvernois, Bellevesvre, Les Bordes, Bosjean, Bouhans, Bragny-sur-Saône, Branges, Brienne, Bruailles, Champagnat, La Chapelle-Naude, La Chapelle-Saint-Sauveur, La Chapelle-Thècle, Charette-Varennes, Charnay-lès-Chalon, La Chaux, Ciel, Condal, Cuiseaux, Dampierre-en-Bresse, Devrouze, Diconne, Dommartin-lès-Cuiseaux, Le Fay, Flacey-en-Bresse, Frangy-en-Bresse, La Frette, Fretterans, Frontenard, Frontenaud, La Genête, Huilly-sur-Seille, Joudes, Jouvençon, Juif, Lays-sur-le-Doubs, Lessard-en-Bresse, Loisy, Longepierre, Louhans, Ménetreuil, Mervans, Le Miroir, Montagny-près-Louhans, Montcony, Montjay, Montpont-en-Bresse, Montret, Mouthier-en-Bresse, Navilly, Pierre-de-Bresse, Le Planois, Pontoux, La Racineuse, Rancy, Ratte, Romenay, Sagy, Saillenard, Saint-André-en-Bresse, Saint-Bonnet-en-Bresse, Sainte-Croix, Saint-Didier-en-Bresse, Saint-Etienne-en-Bresse, Saint-Germain-du-Bois, Saint-Gervais-en-Vallière, Saint-Martin-du-Mont, Saint-Martin-en-Gâtinois, Saint-Usuge, Saint-Vincent-en-Bresse, Saunières, Savigny-en-Revermont, Savigny-sur-Seille, Sens-sur-Seille, Serley, Sermesse, Serrigny-en-Bresse, Simandre, Simard, Sornay, Le Tartre, Thurey, Torpes, Toutenant, Tronchy, Varennes-Saint-Sauveur, Verdun-sur-le-Doubs, Vérissey, Villegaudin, Vincelles.

Vosgesin departementissa: seuraavat kunnat: Ameuvelle, Châtillon-sur-Saône, Grignoncourt, Lironcourt, Martinvelle, Regnévelle.

5. Yhteys maantieteelliseen alueeseen

Cancoillotte-juuston yhteys maantieteelliseen alkuperään perustuu sen maineeseen ja ominaispiirteisiin.

Cancoillotte-juuston maine on sidoksissa sen Franche-Comtén alueeseen liittyvään alkuperään. Tuote tunnetaan sekä Ranskassa että kansainvälisesti Franche-Comtén alueen erikoisuutena.

Sille ominaiset piirteet ovat kehittyneet tuottajien, jalostajien ja sulattajien vuosisatojen aikana hankkiman taitotiedon ansiosta.

Cancoillotte-juuston maantieteelliseen alueeseen kuuluvat entinen Franche-Comtén hallinnollinen alue sekä Ainin, Côte d’Orin, Haute-Marnen, Saône-et-Loiren ja Vosgesin kunnat. Tällä Ranskan itäiseen keskiosaan sijoittuvalla alueella kasvatetaan paljon maitokarjaa. Ilmasto, jolle ovat tyypillisiä suuret lämpötilaerot ja tasaisesti ympäri vuoden jakautuvat, mutta keväällä runsaammat sateet, edistää nurmen kasvua. Tätä laiduntamista pyritään hyödyntämään maidontuotantoon erikoistuneiden maatilojen rehuomavaraisuudella ja paikallisten nautakarjarotujen kasvatuksella. Alueella tuotetun maidon ominaisuuksien ansiosta se sopii erityisen hyvin kerman ja voin sekä juustoksi jalostettavan rasvattoman maidon valmistukseen.

Laiduntamisen paikallisesta hyödyntämisestä kertoo muun muassa se, että lypsylehmien perusrehuannos muodostuu pääosin tilalla tuotetusta rehusta. Paikallisia karjarotuja, joita ovat montbéliarde, Ranskan simmental ja vosgienne, on yli kaksi kolmasosaa lypsykarjasta.

”Cancoillotte” on pitkään ollut tyypillisesti alankojen (tasankojen ja laaksojen), Ainista entiseen Lorrainen alueeseen ulottuvan alueen, Alppien ja Vogeesien alarinteiden juusto. Maidon jalostus (kermaksi, voiksi, juustoksi) on aina ollut tärkeää toimintaa tiloilla. Maitoa on nimittäin jalostettu kahteen tarkoitukseen: kotikäyttöön ja kaupalliseen käyttöön. Toimeentuloon tarvittava maitomäärä säilytettiin, ja loput käsiteltiin perheen meijerissä.

Kerma varattiin yleensä voin valmistukseen, kun taas rasvattomasta maidosta valmistettiin juustoa (ns. metton-juustoa), jota ei ollut tarkoitettu nautittavaksi sellaisenaan vaan se oli kypsytettävä ja sulatettava, jotta siitä voitiin valmistaa Cancoillotte-juustoa.

Niin kauan kuin yhteismeijereitä ei ollut, ”Cancoillotte” oli mitä suurimmassa määrin ”kotijuusto”. Metton-juustoa myytiin myös alueen markkinoilla.

Paikalliset meijerit ovat säilyttäneet kerman ja voin tuotantoperinteensä, minkä vuoksi niillä on käytettävissään rasvatonta maitoa, josta valmistetaan muun muassa metton-juustoa.

Cancoillotte-juuston tärkeimpiä ominaispiirteitä ovat:

— lopputuotteen erittäin alhainen rasvapitoisuus, joka on alle 15 prosenttia;

— puolinestemäisestä juoksevaan vaihteleva ja hieman tarttuva rakenne;

— maitoa ja voita muistuttava tuoksu ja maku, joissa on aistittavissa myös häivähdys hiivaa.

Tuotteen erityisominaisuudet johtuvat erityisistä juustonvalmistusmenetelmistä (rasvattoman maidon käyttö, juustorakeiden kypsyttäminen, veden ja sulatetun voin lisääminen rajallisessa määrin).

Paikallisten laidunten hyödyntämisen ja paikallisten nautarotujen käytön ansiosta saadaan maitoa, jonka rasvapitoisuus on erittäin korkea ja maitorasva erittäin arvostettua. Rasvojen pilkkoutumisesta johtuvan rasvojen muuttumisen estämiseksi maitoa on perinteisesti tuotettu rajoitetulla alueella sijaitsevien meijerien läheisyydessä. Kerman ja voin tuotantoa varten erotetun rasvan laadukkuuden vuoksi kehitettiin myös erityinen menetelmä, jonka avulla rasvaton maito jalostetaan erityiseksi tuotteeksi: Cancoillotte-juustoksi.

Paikallisten laidunten hyödyntämisen ja paikallisten nautarotujen käytön ansiosta saadaan maitoa, jonka proteiinipitoisuus on ranskalaisen maidon keskimääräistä proteiinipitoisuutta korkeampi. Metton-juuston valmistukseen käytettävän maidon korkea proteiinipitoisuus takaa tämän juuston jalostuksen onnistumisen. Välituotteen (metton) laadukkuuden ansiosta myös lopputuote eli ”Cancoillotte” on laadukas aistinvaraisten ominaisuuksiensa osalta.

Juustomassan nopea kypsytys varmistetaan erityisen valmistukseen ja sulatukseen liittyvän taitotiedon ja metton-juuston ulkonäköä, makua ja tuoksua tarkkailevan kypsyttäjän seurannan avulla. Rasvattomasta maidosta valmistetulla juustolla (metton) on jo kypsytettynä oltava Cancoillotte-juuston loppumaulle tyypilliset ominaisuudet eli maitoa ja voita muistuttava tuoksu ja maku, joissa on aistittavissa myös häivähdys hiivaa.

Tämä rasvattomasta maidosta saatu juusto on sulatettava ja siihen on lisättävä voita sopivassa määrin siten, että lopputuotteen rasvapitoisuus pysyy alhaisena. Juustojen sulattaminen vaatii taitoa, ja jokaisella juuston sulattajalla on tekniikkansa, jonka he siirtävät juustolassa eteenpäin ja joka antaa Cancoillotte-juustolle sen erityisen koostumuksen.

Koska metton-juuston kypsyttäminen saattaa tuottaa lopputuotteeseen voimakkaan hiivan aromin, Comten alueen juustonvalmistajat lisäsivät metton-juuston sulamishetkellä kattilaan kotoa löytyviä ainesosia, kuten valkosipulia, salottisipulia, viiniä, saksanpähkinöitä, ruohosipulia ja sieniä. Juustoon on myös ollut tapana lisätä viiniä, jota perinteisesti käytettiin tuotteen juoksettamiseen.

Cancoillotte-juuston erityisyys perustuu ennen kaikkea sen historialliseen ja nykyiseen maineeseen, joka puolestaan liittyy sen alkuperään.

Colette Dondaine vahvistaa teoksessaan ”Atlas Linguistique et Ethnographique de La Franche-Comté” (1978), että sanaa käytettiin yleisesti jo kauan sitten (jo 1800-luvulla tai aikaisemmin).

Cancoillotte-juuston käyttö levisi entisen Franche-Comtén rajoille ja jopa niiden yli.

Cancoillotte-juuston teollinen tuotanto aloitettiin jo ensimmäisen maailmansodan jälkeen, mutta se alkoi kehittyä voimakkaammin vasta 1900-luvun puolivälissä.

Vuosien 1939–1945 sodan aikana alueen asukkailla oli erityinen ostokortti Cancoillotte-juustoa varten.

”Cancoillotte” mainitaan aina perinteisiä tuotteita koskevissa teoksissa, kuten teoksessa ”Franche-Comté: produits du terroir et recettes traditionnelles”, 1993, Inventaire du patrimoine culinaire de la France, Edition Albin Michel/CNAC. Sitä käsitellään myös säännöllisesti sanomalehtiartikkeleissa (esim. ”L’Est Républicain, 24. marraskuuta 2015, Bientôt au tour de la ”Cancoillotte”? ”) tai kansallisten tiedotusvälineiden reportaaseissa, esimerkiksi suurimman ranskalaisen televisiokanavan uutislähetyksessä (https://www.facebook.com/watch/?v=855699664847425). Monenlaisia Cancoillotte-juustoon liittyviä ruokaohjeita on tarjolla myös suurelle yleisölle tarkoitetuilla ruoanlaittoa käsittelevillä verkkosivustoilla: esimerkiksi www.marmiton.org-sivustolla on 58 Cancoillotte-juustoon perustuvaa ruokaohjetta ja www.cuisineaz.com-sivustolla 43. Cancoillotte-juustoon liittyviä kilpailuja on järjestetty paikallisella ja jopa kansallisella tasolla, esimerkiksi yleisessä maatalouskilpailussa (Concours général agricole) se kilpailee mitaleista kahdessa luokassa, maustamaton ”Cancoillotte” ja maustettu ”Cancoillotte” (https://palmares.concours-general-gricole.fr/produits).

Tuotteen yhteisöllisyys ja suosio sekä sanan musikaalinen luonne ovat viehättäneet myös monia paikallisia runoilijoita ja laulajia. Jopa kansainvälisesti tunnettu artisti H. F. Thiéfaine on laulanut juustosta laulussaan ”La Cancoillotte” (ks. ote vuoden 2015 konsertista https://www.youtube.com/watch?v=M1_uhIhhAMw).

Cancoillotte-juustoa, jota on perinteisesti käytetty pääasiassa Koillis-Ranskassa ja Ranskan itäisissä keskiosissa, Lorrainesta Bresseen, syödään usein muiden alueellisten erikoisuuksien, kuten Saucisse de Morteau- tai Saucisse de Montbéliard -makkaroiden, kanssa.

Eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-Cancoillotte-211006.pdf

(1) EUVL L 343, 14.12.2012, s. 1.